Ir-Radju tal-Vatikan qal li t-telefonata li għamel il-Papa lil mara Arġentina u allegatament qalilha li ma tagħmilx dnub jekk titla’ titqarben minkejja li hija miżżewġa ma’ raġel divorzjat, kienet miżinterpretata mill-midja. Id-direttur tar-relazzjonijiet pubbliċi tas-Santa Sede, Padre Federico Lombardi qal li din ma tbiddel xejn mit-tagħlim tal-Knisja li min hu divorzjat ma jistax jirċievi s-sagramenti. Il-Vatikan assigura lill-fidili li t-telefonati personali tal-Papa m’humiex il- policy tal-Knisja. L-allegata telefonata, lill-mara li talbet parir mill-Papa, qajmet kontroversja. Hija kitbitlu fejn qaltlu li l-qassis tad-djoċesi tagħha ma ħallihiex titqarben għax hija miżżewġa ma’ raġel li ż-żwieġ tiegħu qatt ma ġie annullat. Wara t-telefonata, ir-raġel kiteb fuq Facebook fejn qal li l-Papa qalilha li hija kienet ħielsa minn kull dnub. Sadanittant, il-President Obama, fi profil li kiteb għall-magażin Time meta l-Papa huwa wieħed mill-aktar mitt persuna influwenti tas-sena, qal li “Il-Papa Franġisku huwa mexxej morali kemm fi kliemu kif ukoll f’għemilu.” Obama qal li Franġisku huwa “t-tip ta’ mexxej rari li jridna nkunu poplu aħjar” u faħħru għall-messaġġ ta’ inklużjoni u atti ta’ karità. Il-lista tal-aktar 100 persuna influwenti tinkludi wkoll personalitajiet bħal  Beyoncé, Serena Williams, Hillary Clinton, Angela Merkel, Edward Snowden u Cristiano Ronaldo. Ara wkoll l-artiklu oriġinali: http://www.tvm.com.mt/news/mara-ddivorzjata-tghid-li-cemplilha-l-papa-u-qalilha-li-tista-titqarben/